Fredag ettermiddag kunne politiet høste av fuglejegerens funn. Totalt rykket Hans Nilsen og hundeførerkollega Petter Anstensen opp 16 relativt store cannabisplanter med røttene.

Det var torsdag at sarpingen med fuglehund var ute på tur litt nord for Børtevann.

– Jeg var i et område der det ikke finnes mange turgåere. Inne et myrområde fant jeg plutselig noen planter, som normalt ikke finnes i vår fauna. Stedet lå ganske skjult. Det var også satt opp ståltråd rundt plantene. Trolig for at de ikke skulle bli ødelagt av dyr, forteller friluftsmannen, som både jakter, fisker og plukker bær på sine mange skogsturer. Dette var imidlertid første gang han har sett det gro cannabisplanter i en norsk skog.

– Jeg var ikke helt sikker på hva det var jeg hadde funnet. Men jeg tok bilder av plantene, og etter å ha googlet cannabis var jeg ikke lenger i tvil, forteller han til SA.

Det var heller aldri de to politimennene som fredag la ut på skogstur ved Børtevann. Plantene var lett gjenkjennelige både av lukt og utseende.

Ved det lille plantefeltet var det dessuten plassert plastkasser med jord i.

Det er mye bær og sopp i skogen i år. Og på jordene har kornavlingene vært ganske gode. For vedkommende, som har lagt mye energi i dyrking av cannabis i Skjebergdal, blir det dog en mager høst – helt uten hjemmeavlet røykestimuli. Også avlingsskdetrygd kan personen med de grønne fingrene se langt etter.

Politiet i Sarpsborg oppfordrer nå folk som ferdes i skogen om å melde fra dersom de gjør lignende funn.